Japannese kuns dek ŉ wye reeks style en media, insluitend antieke pottebakkery, beeldhou, inkkuns, blokwerk, keramiekwerk, origami en ook meer onlangs is die moderne Japannese strokiesprente en animasie. Na 'n lang tydperk van stryd het die Boeddhisme in die 7de eeu n.C. die amptelike godsdiens van Japan geword. Hierdie bekering was veral die werk van prins Sjotokoe Taisji. Volgens 'n legende het sy vader, die keiser, op sy sterfbed aan hom beveel om tot eer van Boeddha 'n pragtige tempel by Nara te laat bou. Die keiser het gesterf voordat die tempel klaar was, maar om die gees van sy vader te behaag, het Sjotokoe die gebou laat voltooi. Die pagode op die afbeelding regs is 'n deel van hierdie enorme tempelaanleg. Dit bevat die middelste saal, waarin die godsdiensplegtigbede plaasgevind het, die biblioteek, die refter (eetsaal) en die slaapsaal van die monnike. Die Boeddhisme het van Indië na China en daarvandaan na Japan gekom. Saam met hierdie godsdiens het die Japannese ook die tempelargitektuur van die Chinese oorgeneem.